
ELŐTERJESZTÉS

Bodmér Község Önkormányzata Képviselő-testületének
2026. szeptember 23. napjára összehívott 
rendes, nyílt ülésére





Az előterjesztés címe és tárgya: 
Döntés a Bodmér Község Önkormányzata Képviselő-testületének Szervezeti és Működési Szabályzatáról szóló 9/2025. (IX. 8.) önkormányzati rendelet módosításáról



A tárgykört rendező jogszabály:
· Magyarország helyi önkormányzatairól szóló 2011. évi CLXXXIX. törvény (Mötv.),
· Alaptörvény






Előterjesztő:		         Katona László polgármester
Az előterjesztést készítette: Dr. Sisa András jegyző

Tisztelt Képviselő-testület!
Az Országgyűlés az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvényben (a továbbiakban: Módtv1.) szigorította a helyi önkormányzati képviselők vagyonnyilatkozat-tételi kötelezettségének nyilvánosságára, valamint a mulasztás jogkövetkezményeire vonatkozó szabályozást.
A fentiek alapján Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 33.§-a az alábbiak szerint módosul október 1-től:

„33. § (1) Az e törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – legfeljebb tizenkét havi időtartamra csökkentheti, megvonhatja (az e § alkalmazásában a továbbiakban: vagyoni szankció). Ismételt kötelezettségszegés esetén a csökkentés vagy a megvonás újra megállapítható.
(2) A képviselő-testület köteles a szervezeti és működési szabályzatában rendelkezni az (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel.”

Hatályos Szervezeti és Működési Szabályzatunk 58. § (3) bekezdése szabályozza az Mötv.-ben meghatározott egyéb kötelezettségszegés szankcióit, mely a tiszteletdíj, természetbeni juttatás legfeljebb hat hónapra és legfeljebb 50%-ban történő csökkentésére utal. Álláspontom szerint logikailag az itt felsorolt mulasztások közé kell beillesztenünk a vagyonnyilatkozat-tételi kötelezettség kisebb jelentőségű mulasztását, és ennek súlyára és jelentőségére utalva ugyanezeket a szankciókat javasolom alkalmazni.


Kérem a Tisztelt Képviselőket, hogy az előterjesztést vitassák meg és fogadják el a rendelet-tervezetet.


Bodmér, 2026. szeptember 17.


Tisztlettel:

Katona László
polgármester



Rendelet-tervezet:

Bodmér Község Önkormányzata Képviselő-testületének .../.... (...) önkormányzati rendelete
Bodmér Község Önkormányzata Képviselő-testületének Szervezeti és Működési Szabályzatáról szóló 9/2025. (IX. 8.) önkormányzati rendelet módosításáról
[1] Bodmér Község Önkormányzata Képviselő-testülete a helyi közügyek intézését, a képviselő-testület szervezetének és működésének részletes szabályait a jogszabályokban megfogalmazott jogaival és kötelezettségeivel összhangban, az önkormányzati jogok kiteljesítése, a demokratikus működés feltételeinek megteremtése érdekében állapítja meg. Ennek körében a vagyonnyilatkozat-tételi kötelezettségét kisebb mértékben megszegő képviselővel szemben a rendeletben meghatározott szankciókat alkalmazza.
[2] Bodmér Község Önkormányzata Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:
1. §
A Bodmér Község Önkormányzata Képviselő-testületének Szervezeti és Működési Szabályzatáról szóló 9/2025. (IX. 8.) önkormányzati rendelet 58. § (3) bekezdése a következő d) ponttal egészül ki:
(Az Mötv-ben meghatározott kötelezettségeit megszegő képviselő tiszteletdíját, természetbeni juttatását a Képviselő-testület az Ügyrendi Bizottsága javaslatára legfeljebb hat hónap időtartamra és legfeljebb 50%-ban csökkentheti az alábbi esetekben:)
„d)	az Integritás Hatóság a képviselő vagyonnyilatkozat-tételi kötelezettségével összefüggésben a képviselő méltatlanságát meg nem alapozó, kizárólag adminisztratív jellegű, csekély vagy elhanyagolható jelentőséget meghaladó hiányosságot tárt fel.”
2. §
Ez a rendelet 2026. október 1-jén lép hatályba.

 

              Katona László                   				  		Dr. Sisa András
              polgármester					       	                               jegyző


Záradék:

Ez a rendelet a mai napon kihirdetésre került a Felcsúti Közös Önkormányzati Hivatal www.felcsutihivatal.hu honlapján a helyben szokásos módon.

Kelt: Bodmér, 2026. szeptember
										Dr. Sisa András 
										        jegyző 


Végső előterjesztői indokolás
Bodmér Község Önkormányzata Képviselő-testülete a vagyonnyilatkozat-tételi kötelezettség kisebb súlyú megsértésének szankcionálása érdekében módosítja a Szervezeti és Működési Szabályzatát.

